CELEX: 32021R0866
Language: hu
Date: 2021-05-28 00:00:00
Title: A Bizottság (EU) 2021/866 végrehajtási rendelete (2021. május 28.) az Amerikai Egyesült Államokból származó egyes termékekre vonatkozóan az (EU) 2018/886 végrehajtási rendelettel bevezetett kereskedelempolitikai intézkedések felfüggesztéséről

2021.5.31.   
               
               
                  HU
               
               
                  Az Európai Unió Hivatalos Lapja
               
               
                  L 190/94
               
            
         A BIZOTTSÁG (EU) 2021/866 VÉGREHAJTÁSI RENDELETE
         (2021. május 28.)
         az Amerikai Egyesült Államokból származó egyes termékekre vonatkozóan az (EU) 2018/886 végrehajtási rendelettel bevezetett kereskedelempolitikai intézkedések felfüggesztéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a nemzetközi kereskedelmi szabályok alkalmazása és érvényesítése terén az Unióra ruházott jogok gyakorlásáról és a nemzetközi kereskedelmi szabályok, különösen a Kereskedelmi Világszervezet égisze alatt kialakított kereskedelmi szabályok alapján a Közösséget megillető jogok gyakorlásának biztosítása érdekében a közös kereskedelmi politika területén követendő közösségi eljárások megállapításáról szóló 3286/94/EK tanácsi rendelet módosításáról szóló, 2014. május 15-i 654/2014/EU európai parlamenti és tanácsi rendeletre (1) és különösen annak 7. cikke (3) és (4) bekezdésére,
         mivel:
         
                     (1)
                  
                  
                     A Bizottság 2018. június 20-án elfogadta az Amerikai Egyesült Államokból (a továbbiakban: Egyesült Államok) származó egyes termékekre vonatkozó kereskedelempolitikai intézkedésekről szóló (EU) 2018/886 végrehajtási rendeletet (2), amely kiegészítő vámok alkalmazását írja elő az Egyesült Államokból származó számos termék Unióba történő behozatalára.
                  
               
                     (2)
                  
                  
                     Konkrétan, a Bizottság az Unió nevében kiegészítő vámokat vetett ki az (EU) 2018/886 végrehajtási rendelet I. és II. mellékletében felsorolt termékekre a következők szerint:
                     
                                 a)
                              
                              
                                 az I. mellékletben szereplő termékek behozatalára – az abban foglaltaknak megfelelően – vonatkozó 10 és 25 %-os kiegészítő értékvámok 2018. június 21-én léptek hatályba és addig alkalmazandók, amíg az Egyesült Államok fel nem függeszti az Unióból érkező termékekre vonatkozó védintézkedések alkalmazását;
                              
                           
                                 b)
                              
                              
                                 a II. mellékletben szereplő termékek behozatalára – az abban foglaltaknak megfelelően – 10, 25, 35 és 50 %-os kiegészítő értékvámokat kell alkalmazni 2021. június 1-jétől vagy a WTO Vitarendezési Testülete által arról hozott határozat elfogadásának vagy ilyen határozat Vitarendezési Testületnek történő bejelentésének napjától, hogy az Egyesült Államok védintézkedései nem egyeztethetőek össze a WTO-megállapodás vonatkozó rendelkezéseivel – ha ez utóbbira korábban kerül sor – addig, amíg az Egyesült Államok fel nem függeszti a védintézkedések alkalmazását az Unió tekintetében.
                              
                           
               
                     (3)
                  
                  
                     Az (EU) 2018/724 végrehajtási rendelet (3) elfogadását követően a Bizottság – az Unió nevében – az (EU) 2018/724 végrehajtási rendelet I. és II. mellékletében szereplő termékek vonatkozásában – a WTO-n belül – felfüggesztette az Egyesült Államokkal folytatott kereskedelemben az 1994. évi GATT szerinti behozatalivám-engedmények alkalmazását. E lépés lehetővé tette a kiegészítő vámok alkalmazását az Egyesült Államokból származó, az (EU) 2018/886 végrehajtási rendelet I. és II. mellékletében felsorolt termékek behozatalára.
                  
               
                     (4)
                  
                  
                     Az (EU) 2018/886 végrehajtási rendelet (7) preambulumbekezdése értelmében a Bizottság az Egyesült Államok védintézkedéseinek módosítását vagy kiegészítését figyelembe véve az Unió nevében módosíthatja az említett rendeletet, amennyiben azt helyénvalónak tartja.
                  
               
                     (5)
                  
                  
                     Az Unió és az Egyesült Államok 2021. május 17-én együttes nyilatkozatot tett közzé, amelyben „megegyeztek arról, hogy meghatározzák azt az utat, amely véget vet az USA által az Unióból származó behozatalra a 232. szakasz szerint alkalmazott vámok miatt kialakult, a WTO-val folytatott vitáknak”. Ezzel összefüggésben az Uniónak fel kell függesztenie az (EU) 2018/886 végrehajtási rendelet II. mellékletében felsorolt termékekre vonatkozó kiegészítő értékvámok alkalmazását, ami fontos lépés a korlátozó intézkedések kölcsönös megszüntetése felé, valamint azt a célt szolgálja, hogy biztosítsa a kérdés politikai megoldásához szükséges időt és feltételeket.
                  
               
                     (6)
                  
                  
                     A felfüggesztés időtartamának 2021. november 30-ig kell tartania, ami elegendőnek tekinthető az előző preambulumbekezdésben említett célok megvalósítására.
                  
               
                     (7)
                  
                  
                     A 654/2014/EU rendelet 7. cikkének (4) bekezdése értelmében sürgős esetekben a Bizottság azonnal alkalmazható végrehajtási jogi aktusokat fogad el kereskedelempolitikai intézkedések felfüggesztésére vonatkozóan, amennyiben a felfüggesztés a harmadik ország érintett intézkedésének módosításához kapcsolódik. E rendelet azonnali alkalmazása az (5) preambulumbekezdésben említett azon célkitűzés fényében indokolt, hogy biztosítsák a kérdés megoldásához szükséges időt és feltételeket, és e célból fel kell függeszteni a II. melléklet küszöbön álló alkalmazását annak érdekében, hogy a II. mellékletben felsorolt termékekre ne vonatkozzanak kiegészítő értékvámok a szóban forgó célkitűzések eléréséhez szükséges időszakban.
                  
               
                     (8)
                  
                  
                     E rendelet nem érinti az (EU) 2018/886 végrehajtási rendelettel módosított (EU) 2018/724 végrehajtási rendelet I. és II. mellékletében szereplő termékek vonatkozásában az Egyesült Államokkal folytatott kereskedelemben az 1994. évi GATT szerinti behozatalivám-engedmények alkalmazásának a – WTO-n belüli – felfüggesztését. A WTO-kötelezettségek felfüggesztése továbbra is alkalmazandó, míg ez a rendelet felfüggeszti a kiegészítő behozatali vámok alkalmazását.
                  
               
                     (9)
                  
                  
                     A 182/2011/EU európai parlamenti és tanácsi rendelet (4) 8. cikkének megfelelően a Bizottság legkésőbb 14 nappal a rendelet elfogadását követően véleményezésre benyújtja ezt a rendeletet az (EU) 2015/1843 európai parlamenti és tanácsi rendelettel (5) létrehozott, a kereskedelmi akadályokkal foglalkozó bizottságnak,
                  
               ELFOGADTA EZT A RENDELETET:
         
            1. cikk
            Az Unió 2021. november 30-ig bezárólag felfüggeszti az (EU) 2018/886 végrehajtási rendelet II. mellékletében felsorolt termékek behozatalára vonatkozó 10, 25, 35 és 50 %-os kiegészítő értékvámok alkalmazását.
            Az (EU) 2018/886 végrehajtási rendelet II. mellékletében előírt vámok tehát 2021. december 1-jétől kezdődő hatállyal alkalmazandók.
         
         
            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. május 28-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 189., 2014.6.27., 50. o.; módosítva a (EU) 2015/1843 rendelettel, valamint az (EU) 2021/167 európai parlamenti és tanácsi rendelettel (HL L 49., 2021.2.12., 1. o.).
         
            (2)  A Bizottság (EU) 2018/886 végrehajtási rendelete (2018. június 20.) az Amerikai Egyesült Államokból származó egyes termékekre vonatkozó egyes kereskedelempolitikai intézkedésekről, valamint az (EU) 2018/724 végrehajtási rendelet módosításáról (HL L 158., 2018.6.21., 5. o.).
         
            (3)  A Bizottság (EU) 2018/724 végrehajtási rendelete (2018. május 16.) az Amerikai Egyesült Államokból származó egyes termékekre vonatkozó egyes kereskedelempolitikai intézkedésekről (HL L 122., 2018.5.17., 14. o.).
         
            (4)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).
         
            (5)  Az Európai Parlament és a Tanács (EU) 2015/1843 rendelete (2015. október 6.) a nemzetközi kereskedelmi szabályok, különösen a Kereskedelmi Világszervezet égisze alatt kialakított kereskedelmi szabályok alapján az Uniót megillető jogok gyakorlásának biztosítása érdekében a közös kereskedelempolitika területén követendő uniós eljárások megállapításáról (kodifikált szöveg) (HL L 272., 2015.10.16., 1. o.).